DEVILLIERS
క్రికెట్‌కు గుడ్‌బై చెప్పే యోచనలో డివిలియర్స్‌
కార్డిఫ్‌: టీ20, టెస్టు…క్రికెట్‌లో ఏ ఫార్మటయినా బ్యాట్‌ ఝుళిపించి భారీ స్కోరు చేయగల దక్షిణాఫ్రికా విధ్వంసకర బ్యాట్స్‌మెన్‌ డివిలియర్స్‌ క్రికెట్‌కు గుడ్‌బై చెప్పనున్నట్లు తెలిపారు. అంతర్జాతీయ క్రికెట్‌కు రిటైర్మెంట్‌ ప్రకటించే విషయంపై ఆగస్టులో ప్రకటన చేయనున్నట్లు తెలిపారు. ఛాంపియన్స్‌ ట్రోఫీ అనంతరం దక్షిణాఫ్రికా జట్టు ఇంగ్లాండ్‌తో టీ20సిరీస్‌ ఆడింది. ఆదివారం జరిగిన మూడో మ్యాచ్‌లో 19పరుగుల తేడాతో దక్షిణాఫ్రికా ఓడిపోవడంతో మూడు మ్యాచ్‌ల సిరీస్‌ ఇంగ్లాండ్‌ 2-1తో దక్కించుకుంది. మ్యాచ్‌ అనంతరం డివిలియర్స్‌ మాట్లాడుతూ….బిజీ షెడ్యూల్‌ కారణంగా ఇంగ్లాండ్‌తో టెస్టు సిరీస్‌లో పాల్గొనడంలేదని తెలిపిన ఎబి…భవిష్యత్తులో అంతర్జాతీయ క్రికెట్‌లో కొనసాగే అంశంపై ఆగస్టులో ప్రకటన చేస్తానని చెప్పారు. క్రికెట్‌ సౌతాఫ్రికా ప్రతినిధులను ఆగస్టులో కలిసి భవిష్యత్‌ కార్యాచరణపై చర్చించి…అనంతరం నిర్ణయం తీసుకుంటానని తెలిపాడు. సెప్టెంబర్‌లో బంగ్లాదేశ్‌తో జరిగే సిరీస్‌కి అందు బాటులో ఉంటానని, ఈవిరామ సమయాన్ని వీలైనంత ఎక్కువగా కుటుంబ సభ్యులతో గడిపేందుకు కేటాయిస్తానని 33ఏళ్ల డివిలియర్స్‌ చెప్పాడు. వన్డే ర్యాంకింగ్స్‌లో అగ్రస్థానంలో ఉన్న దక్షిణా ఫ్రికా ఇటీవల తలపడిన మ్యాచుల్లో ఆశించినంత స్థాయిలో రాణించలేకపోతుంది. ఛాంపియన్స్‌ ట్రోఫీకి ముందు ఇంగ్లాండ్‌పై వన్డేసిరీస్‌ను చేజార్చు కున్న దక్షిణాఫ్రికా ఆతర్వాత ఛాంపి యన్స్‌ ట్రోఫీలో లీగ్‌ దశలోనే నిష్క్రమించింది. తాజాగా టీ20 సిరీస్‌ను కోల్పోయింది. జూలై 6నుంచి దక్షిణాఫ్రికా-ఇంగ్లాండ్‌ మధ్య నాలుగు టెస్టు మ్యాచ్‌ల సిరీస్‌ ప్రారంభం కానుంది. సెప్టెంబర్‌ లో దక్షిణాఫ్రికా-బంగ్లాదేశ్‌ మధ్య ద్వైపాక్షిక సిరీస్‌ జరగనుంది.